## Pravilnik o vrstama ambalaže i način rukovanja ambalažom za otrove

### NN 39/2003 (14.3.2003.), Pravilnik o vrstama ambalaže i način rukovanja ambalažom za otrove

# ministarstvo zdravstva

533

Na
temelju članka 23. stavka 3. Zakona o otrovima (»Narod­ne novine«, broj 27/99),
ministar zdravstva donosi

## PRAVILNIK

### O VRSTAMA AMBALAŽE I NAČINU RUKOVANJA AMBALAŽOM ZA OTROVE

Članak
1.

Ovim
Pravilnikom uređuju se vrste ambalaže i način rukovanja ambalažom za otrove.

Članak
2.

Ambalažom
za otrove smatra se svaki spremnik u koji se otrov pakira za privremeno ili
stalno skladištenje kao i radi svakog drugog načina stavljanja otrova u promet.

Otrov
se ne smije pretakati ili presipavati u ambalažu koja nije originalno predviđena
za njegovo držanje i koja nije propisno označena.

Članak
3.

Materijal
od kojeg je izrađena ambalaža ne smije kemijski reagirati s otrovom niti se
otapati u njemu.

Čvrstoća
ambalaže mora biti takova da se ne razbije ili ošteti pod predviđenim uvijetima
rukovanja, prijevoza ili skladištenja.

Ako se
otrov drži u lako lomljivoj ambalaži, kao npr. staklenoj, spremnik mora biti
pri prijevozu dodatno osiguran stav­ljanjem u nelomljivu posudu koja može
primiti sadržaj spremnika, a ukoliko se radi o agresivnoj kemikaliji ili
kemikaliji koja bi mogla reagirati s nesalomljivom posudom, treba u posudu
staviti inertno sredstvo za adsorpciju odnosno neutralizaciju otrova.

Ukoliko
je ambalaža otrova neotporna na vanjske utjecaje poput sunčeva zračenja,
topline ili hladnoće, vlage ili drugog vanjskog čimbenika, to mora biti vidno
istaknuto i na vanjskom dijelu ambalaže.

Članak
4.

Zatvarači
ili ventili na ambalaži moraju biti od čvrstog materijala i dobro učvršćeni naambalažu, da se tijekom predviđenog rukovanja, prijevoza ili skladištenja
otrov iz njih ne prolijeva, prosipa ili ishlapljuje.

Ukoliko
se ambalaža koristi višekratno, zatvarači ili ventili moraju se periodički
provjeravati.

Članak
5.

Kod
ambalaže za višekratnu uporabu mora se obaviti propisana dekontaminacija u
svakom slučaju kada se mijenja vrsta otrova koji će se u nju stavljati.

Članak
6.

Otrovi
koji djeluju u obliku plina moraju se držati u hermetički zatvorenim
spremnicima.

Članak
7.

Izgled
ambalaže za otrove ne smije biti sličan ambalaži za namirnice.

Članak
8.

Otrovi
skupine II namijenjeni maloprodaji za uporabu u ku­ćanstvu smiju se pakirati u
spremnike najvećeg volumena od 1 L.

Otrovi
skupine III namijenjeni maloprodaji za uporabu u kućanstvu smiju se pakirati u
spremnike najvećeg volumena od 10 L.

Članak
9.

Deklaracija
i uputa uz pojedinačno pakiranje otrova koji se stavlja u promet moraju biti
pregledane i odobrene od Hrvatskog zavoda za toksikologiju.

Članak
10.

Pravna
ili fizička osoba koja je stavila otrov u promet dužna je o svom trošku
organizirati zbrinjavanje otrova.

Pravna
ili fizička osoba koja je koristila otrov te pravna ili fizička osoba koja se
bavi maloprodajom otrova dužna je ambalažu otrova uskladištiti po propisanim
uvjetima do predaje pravnoj ili fizičkoj osobi ovlaštenoj za sakupljanje
opasnog otpada.

Članak
11.

Ovaj
Pravilnik stupa na snagu osmog dana od dana objave u »Narodnim novinama«.

Klasa:
011-02/03-04/6
Urbroj: 534-06-01-02/1-03-0001
Zagreb, 28. veljače 2003.

Ministar
**mr. sc.** **Andro Vlahušić,
dr. med**., v. r.

Pravilnik, NN 39/2003-533